Πληγείσες περιοχές θα επισκεφτεί σήμερα ο Πρόεδρος Ομπάμα
τουλάχιστον 32 οι νεκροί, δεκάδες δισεκατομμύρια δολάρια το κόστος των ζημιών απ' τον τυφώνα Σάντυ
Ο Πρόεδρος των ΗΠΑ Μπαράκ Ομπάμα ανακοίνωσε ότι θα επισκεφθεί την πολιτεία του Νιου Τζέρσυ, την Τετάρτη, για να ενημερωθεί για τις ζημιές που προκάλεσε ο τυφώνας Σάντυ. Τον αμερικανό Πρόεδρο θα συνοδεύει ο κυβερνήτης της πολιτείας, Κρις Κρίστι, ενώ αναμένεται κατά την επίσκεψη του να ευχαριστήσει τους εργαζομένους στις υπηρεσίες αντιμετώπισης καταστροφών, που έδωσαν μάχη για να προστατέψουν τους κατοίκους των περιοχών που επλήγησαν. Η επίσκεψη του Προέδρου Ομπάμα, η οποία ανακοινώθηκε την Τρίτη από το Λευκό Οίκο, θα πραγματοποιηθεί ενώ ένας τεράστιος αριθμός διασωστικών ομάδων και εργαζομένων σε εταιρείες παροχής κοινωφελών υπηρεσιών, θα προσπαθεί να αποκαταστήσει τις ζημιές που προκάλεσε ο τυφώνας Σάντυ. Η ισχυρή καταιγίδα έπληξε την ακτή του Νιου Τζέρσυ αργά τη Δευτέρα, προκαλώντας μαζικές πλημμύρες, πυρκαγιές και διακοπές ρεύματος τόσο στην εν λόγω πολιτεία όσο και στην μητροπολιτική περιοχή της Νέας Υόρκης. Ο τυφώνας, που πολιορκούσε την Ανατολική Ακτή των ΗΠΑ για αρκετές ημέρες πριν έρθει στην ξηρά, έχει προκαλέσει το θάνατο τουλάχιστον 43 ανθρώπων. Νωρίτερα την Τρίτη, ο πρόεδρος Ομπάμα κήρυξε τις πολιτείες της Νέας Υόρκης και του Νιου Τζέρσεϊ, σε κατάσταση «μεγάλης καταστροφής» απελευθερώνοντας με αυτό τον τρόπο ομοσπονδιακά κεφάλαια προκειμένου να αποκατασταθούν οι ζημιές. Ο δήμαρχος της Νέας Υόρκης, Μάικλ Μπλούμπεργκ, τόνισε ότι πολλές πλημμυρισμένες σήραγγες του μετρό της πόλης είναι κλειστές, και προειδοποίησε ότι τα προβλήματα στις συγκοινωνίες θα διαρκέσουν ημέρες, αν όχι εβδομάδες. Όπως χαρακτηριστικά είπε: «Η ζημιά που υπέστη η πόλη μας είναι σαφώς μεγάλη και τα προβλήματα δεν θα αποκατασταθούν σε μια νύχτα. Οι δύο μεγαλύτερες προκλήσεις που αντιμετωπίζουμε είναι η επαναλειτουργία του συστήματος συγκοινωνιών και η αποκατάσταση της ηλεκτροδότησης». Το Χρηματιστήριο της Νέας Υόρκης παρέμεινε κλειστό και την Τρίτη, για δεύτερη συνεχόμενη ημέρα λόγω των επικίνδυνων καιρικών φαινομένων, γεγονός που συμβαίνει για πρώτη φορά από το 1888. Ωστόσο, σύμφωνα με ανακοίνωση που εκδόθηκε την Τρίτη, οι χρηματαγορές των ΗΠΑ θα λειτουργήσουν κανονικά την Τετάρτη. Στο γειτονικό Νιου Τζέρσεϊ, πιθανότατα από υποχώρηση αναχώματος προκλήθηκαν πλημμύρες σε πολλές πόλεις, αναγκάζοντας τουλάχιστον 800 άτομα να απομακρυνθούν από τα σπίτια τους. Επίσης, ένα εργοστάσιο πυρηνικής ενέργειας στο Νιου Τζέρσυ, κήρυξε συναγερμό λόγω του ότι είχε αυξηθεί επικίνδυνα το ύψος των υδάτων στην περιοχή που βρίσκονται οι εγκαταστάσεις του. Πάντως αρμόδιοι αξιωματούχοι ανέφεραν ότι δεν υπάρχει ανησυχία για την ασφάλεια του εργοστασίου, το οποίο ήταν κλειστό λόγο εργασιών συντήρησης. Σε συνέντευξη Τύπου που παραχώρησε ο κυβερνήτης του Νιου Τζέρσυ, Κρις Κρίστι, ανέφερε ότι ένας από τους πλέον δημοφιλής παραθεριστικούς προορισμούς της ανατολικής ακτής έχει πληγεί σοβαρά. Όπως χαρακτηριστικά ανέφερε: «Το επίπεδο της καταστροφής στις ακτές του Νιου Τζέρσυ είναι αδιανόητο». Άλλες πόλεις των ΗΠΑ κατά μήκος της ανατολικής ακτής, συμπεριλαμβανομένης και της Ουάσινγκτον, υπολειτουργούσαν και την Τρίτη, με τις δημόσιες συγκοινωνίες να παραμένουν κλειστές μέχρι το μεσημέρι, τα αεροδρόμια να έχουν αναστείλει την λειτουργία τους και εκατομμύρια κατοίκων να είναι αναγκασμένοι να μείνουν στα σπίτια τους για δεύτερη ημέρα. Το κόστος των ζημιών από τον τυφώνα Σάντυ αναμένεται να ανέλθει σε δεκάδες δισεκατομμύρια δολάρια καθώς εκτός από τις ζημιές που προκλήθηκαν σε περιουσίες ιδιωτών, πολλές μεγάλες βιομηχανικές μονάδες και διυλιστήρια πετρελαίου ανέστειλαν την λειτουργία τους, εκατοντάδες μικρομεσαίες επιχειρήσεις πλημμύρισαν, ενώ τεράστιο ήταν και το κόστος για τις αεροπορικές εταιρείες που αναγκάστηκαν να ακυρώσουν συνολικά περισσότερες από 14 χιλιάδες πτήσεις. Ο Πρόεδρος Ομπάμα, από το αρχηγείο του Ερυθρού Σταυρού στις ΗΠΑ, ανέφερε ότι: «Πρόκειται να κάνουμε ότι είναι δυνατόν για να προσφέρουμε τις απαραίτητες υπηρεσίες στους πολίτες που επλήγησαν και να διασφαλίσουμε ότι θα καλύψουμε κάθε τους ανάγκη. Ανταποκρινόμαστε στα αιτήματα τους όσο πιο γρήγορα μπορούμε. Έχω τονίσει στους δημάρχους και τους κυβερνήτες» επισήμανε ο κ. Ομπάμα «ότι εάν έχουν αρνητική ανταπόκριση από οποιαδήποτε ομοσπονδιακή υπηρεσία να μου τηλεφωνούν προσωπικά στο Λευκό Οίκο». Από τη πλευρά του, ο ρεπουμπλικανός προεδρικός υποψήφιος, Μιτ Ρόμνεϊ, είχε προγραμματισμένη προεκλογική συγκέντρωση στο Οχάιο, η οποία τελικά εξελίχθηκε σε εκστρατεία συγκέντρωσης τροφίμων για τους πολίτες που επλήγησαν από τον τυφώνα Σάντυ. Ο ίδιος σε δήλωση του ανέφερε «Είμαστε συγκλονισμένοι από τις καταστροφές που υπέστησαν μεγάλες περιοχές της χώρας μας. Πολλοί συνάνθρωποι μας έχουν πληγεί από τη θεομηνία. Χτυπήθηκαν χθές το βράδυ ενώ τα ακραία καιρικά φαινόμενα συνεχίζονται μέχρι αυτή τη στιγμή. Είχα την δυνατότητα να συνομιλήσω με τους κυβερνήτες των περιοχών που επλήγησαν και αυτό που μετέφεραν είναι ότι πολλοί συμπολίτες μας υποφέρουν».